《得王元直金陵书却寄》
明代·徐熥

芳草天涯怨不胜，怀人魂梦苦无凭。何来一骑过淮水，传得双鱼自秣陵。

桃叶暖风春访伎，杏花微雨夜寻僧。玉蝉精舍葳蕤锁，寂寞疏林半点灯。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。